RESOLUCIÓN do 3 de marzo de 2005 pola que se convocan unhas xornadas sobre mafias e delincuencia organizada.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 15/03/2005

Dentro dos programas de actividades que o Centro de Estudos Xudiciais e Seguridade Pública de Galicia ten previsto realizar no ano 2005, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a realización dunhas xornadas sobre mafias e delincuencia organizada, que deberán desenvolverse conforme as seguintes bases:
Obxectivos.
-Análise da situación actual das mafias e redes criminais de distinta tipoloxía que operan a nivel internacional e que afectan a seguridade en España, con especial referencia ás que operan en Galicia.
-Que os membros das forzas e corpos de seguridade, profesionais da xudicatura e fiscais e outros colectivos interesados coñezan os medios e métodos de actuación destas redes de delincuencia, así como as técnicas de investigación para combatelos. Análise da instrución de causas complexas de delincuencia organizada.
Destinatarios.
Membros da Administración de Xustiza (xuíces e fiscais), das forzas e corpos de seguridade e colectivos interesados.
Inscrición.
A inscrición dos participantes será totalmente gratuíta.
Prazas.
O número de prazas que se ofertan nestas xornadas é de 250.
Solicitudes.
1. O persoal que desexe participar nestas xornadas deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 28 de marzo, ás 14.00 horas.
3. As instancias deberán enviarse á sede do Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas e horario.
As xornadas desenvolveranse durante os días 31 de marzo e 1 de abril. O día 31 desenvolveranse en xornada de mañá (9.30 a 14.00 h) e tarde (16.00 a 19.00 h); e o día 1 só en xornada de mañá (9.00 a 14.00 h).
Contido.
-Actualidade do crime organizado en España. Especial referencia ao marco europeo.
-As bandas organizadas de membros procedentes dos países do leste europeo.
-Operativa e modos de introdución de inmigrantes e especial referencia ás bandas de proxenetismo e tráfico de seres humanos.
-Actuación dos grupos criminais organizados na Comunidade Autónoma de Galicia. Necesidade dunha coordinación xeral e prevención e investigación.
-Perspectiva, presente e futuro das mafias, bandas e outros grupos dedicados ao crime organizado. As respostas operativas desde as forzas e corpos de seguridade.
-Problemática concreta da instrución de causas relativas a crime organizado. Formulación do problema desde a fiscalía xeral.
Relación de admitidos.
A relación de admitidos publicarase o 30 de marzo no taboleiro de anuncios do Centro de Estudos Xudiciais e Seguridade Pública de Galicia, ou ben poden confirmar a súa asistencia chamando ao teléfono 986 59 00 21.
Lugar.
As xornadas desenvolveranse na sede do Centro de Estudos Xudiciais e Seguridade Pública de Galicia.
Certificado de asistencia.
Ao remate das xornadas entregaráselles un certificado de asistencia a aquelas persoas que acrediten a súa participación continuada a estas.
Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento das xornadas para adaptalas ás necesidades da Administración e ás continxencias que poidan xurdir.
A Estrada, 3 de marzo de 2005.
José Antonio Vázquez Taín
Director do Centro de Estudos Xudiciais
e Seguridade Pública de Galicia
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA